Na temelju članka 118. stavka 2. točke 3. Zakona o odgoju i obrazovanju u osnovnoj i srednjoj školi (NN 87/08, 86/09, 92/10, 105/10, 90/1, 16/12, 86/12, 94/13, 152/14) i članaka 19, 71. i 101. Statuta Ekonomske škole Mije Mirkovića Rijeka, a u vezi s člankom 17. stavkom 4. Zakona o sportu (NN 71/06, 124/10, 124/11, 86/12, 94/13, 85/15 i 19/16), i članka 5. Pravilnika o načinu osnivanja, zadaćama, djelokrugu i načinu rada školskih sportskih društava (NN 13/14), Školski odbor Ekonomske škole Mije Mirkovića Rijeka Školski odbor je na 12. sjednici održanoj dana 31. listopada 2017. godine pod točkom 7. a dnevnog reda donio

**POSLOVNIK O RADU ŠKOLSKOG SPORTSKOG**

**DRUŠTVA EKONOMSKE ŠKOLE MIJE MIRKOVIĆA RIJEKA**

**OPĆE ODREDBE**

**Članak 1.**

Poslovnikom o radu školskog sportskog društava uređuju se:

* Opće odredbe
* Ustroj školskog sportskog društava i nadležnost voditelja školskog sportskog društava,
* Rad školskog sportskog društava,
* Evidencija rada i članova školskog sportskog društava,
* Financiranje školskog sportskog društava.

**Članak 2.**

Školsko sportsko društvo Ekonomske škole Mije Mirkovića Rijeka (u daljnjem tekstu: ŠSD) osniva se radi provođenja izvannastavnih školskih sportskih aktivnosti učenika te sudjelovanja u programima školskih športskih saveza, odnosno Hrvatskog školskog športskog saveza.

**Članak 3.**

ŠSD osniva Školski odbor Ekonomske škole Mije Mirkovića Rijeka (u daljnjem tekstu: Školski odbor)radi provođenja izvannastavnih školskih sportskih aktivnosti učenika.

Naziv ŠSD-a je „Ekonomist“ .

Sjedište ŠSD-a je Ivana Filipovića 2, Rijeka.

Obilježje ŠSD-a je logotip sljedećeg izgleda: Plavo slovo E s krunom unutar kojeg se nalazi crno slovo Š.

Sve administrativne poslove ŠSD-a obavlja Ekonomska škola Mije Mirkovića Rijeka (u daljnjem tekstu: Škola).

U Školi se može osnovati samo jedno ŠSD.

**Članak 4.**

Cilj ŠSD-a je uključivanje što većeg broja učenika u izvannastavne školske sportske aktivnosti.

Zadaće ŠSD-a su:

* sustavno planiranje, organiziranje i provedba sportskih aktivnosti za učenike kao dio izvannastavnih sadržaja škole,
* poticati uključivanje što većeg broja učenika u školske sportske aktivnosti, a posebice učenika s invaliditetom,
* poticati i promicati stručni rad u školskome sportu, kao i stručni sportski rad s djecom i mladima u lokalnoj zajednici,
* poticati etička i moralna načela, poštovanje ljudskog dostojanstva, fair playa, tolerancije, nenasilja i kulture sporta,
* provoditi i promovirati programe koje organiziraju školski sportski savezi te poticati učenike na uključivanje u iste,
* sudjelovanje na školskim sportskim natjecanjima i priredbama,
* interaktivna suradnja s drugim premetima i školskim sekcijama,
* edukacija učenika putem školskih sportskih aktivnosti,
* razvijanje odgojnih i kulturnih vrijednosti učenika putem školskih sportskih aktivnosti,
* organizacija među razrednih sportskih natjecanja.

**USTROJ ŠSD-a I NADLEŽNOST VODITELJA ŠSD-a**

**Članak 5.**

Članovi ŠSD-a su voditelj ŠSD-a, nastavnici i stručni suradnici, zaposlenici škole, koji sudjeluju u radu ŠSD-a te učenici škole koji su učlanjeni u ŠSD.

Članovi ŠSD-a mogu biti i vanjski suradnici, ukoliko ispunjavaju uvjete iz članka 60. stavka 3. Zakona o sportu.

**Članak 6.**

ŠSD udružuje se u županijski školski sportski savez.

**Članak 7.**

ŠSD ima voditelja kojega imenuje i razrješava Školski odbor na prijedlog ravnatelja.

Za voditelja ŠSD-a može biti izabran zaposlenik škole koji ispunjava uvjete za učitelja odnosno nastavnika tjelesne i zdravstvene kulture prema posebnim propisima i koji sa Školom ima zasnovan radni odnos na mjestu nastavnika tjelesne i zdravstvene kulture.

Voditelj ŠSD imenuje se na razdoblje od dvije (2) školske godine, a isti voditelj može biti ponovno imenovan.

Mandat voditelja ŠSD-a prestaje:

* istekom razdoblja na koje je imenovan,
* prestankom radnog odnosa u Školi,
* ako sam od Školskog odbora zatraži razrješenje – odlukom Školskog odbora,
* odlukom Školskog odbora, a na prijedlog ravnatelja – ukoliko ravnatelj, odnosno Školski odbor nije zadovoljan njegovim radom.

Voditelj ŠSD-a:

* zadužen je za planiranje i organizaciju provođenja izvannastavnih školskih sportskih aktivnosti.
* koordinira svim aktivnostima i programima ŠSD-a,
* početkom školske godine, predlaže Školskom odboru koje će aktivnosti ŠSD provoditi,
* unosi podatke o ŠSD u Registar ŠSD-a,
* podnosi Školskom odboru izvješće o radu ŠSD-a na kraju školske godine.

Voditelj ŠSD-a može uključiti u rad ŠSD-a i druge nastavnike i stručne suradnike koji su zaposlenici škole.

**Članak 8.**

ŠSD najmanje jedanput godišnje održava svoju sjednicu na koju se pozivaju svi punoljetni članovi ŠSD-a te po jedan predstavnik učenika iz svakog razrednog odjeljenja.

Na sjednici ŠSD-a se podnosi izvješće o radu ŠSD.

Sjednicu ŠSD-a saziva voditelj ŠSD-a ili ravnatelj škole.

**Članak 9.**

Predstavnik ŠSD-a u školskim sportskim savezima i ostalim tijelima može biti ili ravnatelj škole ili zaposlenik škole koji ispunjava uvjete za učitelja odnosno nastavnika tjelesne i zdravstvene kulture prema posebnim propisima, sukladno odluci ravnatelja škole.

**RAD ŠSD-a**

**Članak 10.**

Rad u ŠSD-u se ustrojava kao odgojno-obrazovni proces putem školskih sportskih aktivnosti.

Školske sportske aktivnosti ŠSD-a provode se kroz sekcije koje predstavljaju temeljne odgojno-obrazovne jedinice ŠSD-a.

ŠSD ima ove stalne sekcije:

* Košarka,
* Badminton,
* Atletika
* Nogomet
* Odbojka
* Rukomet
* Stolni tenis
* Kros.

Na temelju interesa učenika, voditelj ŠSD-a može na početku školske godine odlučiti da se ustroje dodatne sekcije.

Svaka sekcija mora imati voditelja, koji može biti i vanjski suradnik, sukladno članku 5. ovog Poslovnika.

**Članak 11.**

Članovi ŠSD-a obavljaju sljedeće zadaće:

* redovito sudjeluju u školskim sportskim aktivnostima, sportskom vježbanju, pripremama za natjecanja te samim školskim sportskim natjecanjima,
* predstavljaju Školu na natjecanjima u duhu fair-play igre i poštivanja protivnika,
* skrbe se o redovitom ispunjavanju obveza, stezi i odgovornosti za ekipu,
* brinu se o inventaru i sportskoj opremi, posebno čuvaju sportske rekvizite i pomagala te brinu o opremi koja im je dana na korištenje.

**Članak 12.**

U radu ŠSD-a sudjeluju svi članovi ŠSD-a.

Za obavljanje stručnih poslova programiranja i provođenja izvannastavnih školskih sportskih aktivnosti ŠSD može na teret vlastitih sredstava školske ustanove angažirati vanjske suradnike, sukladno članku 5. ovog Poslovnika.

**Članak 13.**

U provođenju programa i aktivnosti, ŠSD se može povezati sa sportskim klubovima, udrugama i savezima, poštujući pri tome sve zakonske propise.

**Članak 14.**

Poticanje učenika na bavljenje školskim sportom ostvaruje se sudjelovanjem na natjecanjima, ljetnim školama i kampovima te dodjeljivanjem pohvala, priznanja i nagrada.

Prigodom vrednovanja rada prosuđuju se postignuća, zalaganje i ponašanje.

Voditelj ŠSD-a može predlagati posebno zaslužne učenike i voditelje za nagrade koje dodjeljuje škola.

**EVIDENCIJA RADA I ČLANOVA ŠSD-a**

**Članak 15.**

Voditelj ŠSD-a vodi evidenciju o radu ŠSD-a koja sadrži najmanje slijedeće podatke:

* popis aktivnosti,
* broj učenika uključenih u pojedine aktivnosti,
* broj školskih sportskih natjecanja na kojima je ŠSD sudjelovalo,
* broj sati rada ŠSD-a,
* popis održanih sjednica ŠSD-a.

ŠSD vodi evidenciju članova ŠSD-a u koju se upisuju: podaci o imenu, prezimenu i OIB-u učenika članova ŠSD-a, datumi njihova učlanjenja odnosno prestanka članstva u ŠSD-u te datumi izdavanja i rokovi valjanosti potvrda (uvjerenja) o zdravstvenoj sposobnosti učenika.

**Članak 16.**

Članovima ŠSD-a izdaje se iskaznica Hrvatskog školskog športskog saveza kojom se potvrđuje članstvo u ŠSD-u i identitet članova.

**Članak 17.**

ŠSD se upisuje u Registar školskih sportskih društava Hrvatskog školskog športskog saveza.

**FINANCIRANJE ŠSD-a**

**Članak 18.**

Sredstva za rad i aktivnosti ŠSD-a osiguravaju se iz državnog proračuna i iz proračuna jedinica lokalne i područne (regionalne) samouprave na račun škole.

Sredstva za rad ŠSD-a mogu se osigurati i:

* članarinom,
* iz materijalnih troškova škole,
* sredstvima iz proračuna zajednice sportskih udruga općina, gradova i županija,
* sredstvima iz proračuna školskih sportskih saveza,
* sredstvima Ministarstva znanosti, obrazovanja i sporta,
* sponzorstvom i donacijama,
* iz drugih izvora u skladu sa zakonom.

ŠSD nema poseban račun nego se njegova novčana sredstva vode na računu Škole.

Škola će obavljati financijske, računovodstvene, knjigovodstvene i blagajničke poslove ŠSD-a.

Ukupan prihod ŠSD-a čine sva novčana sredstva iz ovog članka koja ŠSD ostvari tijekom godine i mogu se koristiti isključivo za rad ŠSD-a.

Novčana sredstva se mogu trošiti temeljem odluke voditelja ŠSD-a ili ravnatelja škola, a nalogodavac za isplate je ravnatelj škole.

**Članak 19.**

Ovaj Poslovnik stupa na snagu danom objave na oglasnoj ploči Škole.

KLASA: 003-05/17-01/03

URBROJ: 2170-56-01-17-01

U Rijeci, 7. studenog 2017. godine

Predsjednik Školskog odbora:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kornelija Tonsa, prof.

Poslovnik o radu Školskog sportskog društva Ekonomske škole Mije Mirkovića Rijeka objavljen je na oglasnoj ploči dana 10. studenog 2017. godine. Na snagu je stupio i primjenjuje se od dana objave.

Ravnateljica Škole:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Laura Grubišić, prof.reh.